En 30-årig kvinde fra Aalestrup er død af sine kvæstelser efter en voldsom trafikulykke lørdag aften. Det oplyser Midt- og Vestjyllands Politi. Hendes mand sad bag rattet og deres to børn på bagsædet, da en modkørende bilist af endnu ukendte årsager svingede over i den forkerte kørebane og torpederede dem direkte forfra. Frontalsammenstødet fandt sted ved 19-tiden på Aalborgvej ved Løvelbro. - Bilen kommer over i den modsatte kørebane og kører frontalt ind i en anden bil, hvor der befinder sig et forældrepar og to børn, fortæller vagtchef ved Midt- og Vestjyllands Politi, Jørgen Jensen. - Moren, som var passager i bilen, er afgået ved døden i dag, tilføjer vagtchefen søndag eftermiddag. Bilisten i den modkørende bil - en 35-årig kvinde fra lokalområdet - lader til gengæld til at være uden for livsfare. - Men hun er også ret hårdt kvæstet efter ulykken, fortæller Jørgen Jensen fra Midt- og Vestjyllands Politi, som endnu ikke kender den eksakte årsag til frontalsammenstødet. - Det er uomtvisteligt, at bilen kommer over i den forkerte side. Men hvorfor, at det er sket, ved vi ikke. Bilerne skal undersøges, lyder det. Det er ikke umiddelbart noget, der tyder på spirituskørsel, men det skal nærmere undersøgelser fastslå med sikkerhed. /ritzau/

Referat:
En voldsom trafikulykke har fået fatale følger for en familie på Himmerland og kostet 30-årig mor fra Aalestrup livet.